F'konformità mal-politika l-ġdida kummerċjali u ta' investiment tal-UE, il-Kunsill itenni li l-UE tibqa' impenjata b'mod sħiħ favur sistema kummerċjali multilaterali b'saħħitha u msejsa fuq ir-regoli u tappoġġa t-tisħiħ ulterjuri tas-sistema multilaterali, inkluża r-riżoluzzjoni tat-tilwim bħala wieħed mill-pilastri ċentrali tagħha, abbażi ta' WTO robusta u effettiva li twieġeb għall-isfidi kummerċjali globali attwali u futuri, u li tirrifletti aħjar il-kapaċitajiet ta' membri oħra tad-WTO li jikkontribwixxu għas-sistema. L-UE hija impenjata tesplora kif lill-fergħa tan-negozjar tas-sistema kummerċjali multilaterali tista' ġġibha taħdem aħjar fil-futur. Konferenza Ministerjali tad-WTO (MC10) li tkun suċċess f'Nairobi b'eżiti konkreti, ibbilanċjati u sinifikanti u bi qbil li jitkomplew in-negozjati dwar il-kwistjonijiet li fadal mill-Aġenda ta' Doha għall-Iżvilupp (DDA) u l-konsiderazzjoni taż-żieda ta' punti ġodda fuq l-aġenda tan-negozjati tad-WTO ser ikunu importanti biex jitrawmu l-fiduċja u l-kunfidenza fis-sistema kummerċjali multilaterali. Għal dan l-għan, l-UE tappella lill-membri kollha tad-WTO biex f'Nairobi jikkonċentraw fuq dawk il-kwistjonijiet li għandhom possibilità reali li jitwettqu. Wara l-kisbiet pożittivi tad-disa' Konferenza Ministerjali tad-WTO fl-2013 u r-ratifika mill-UE tal-Ftehim tad-WTO tal-Faċilitazzjoni tal-Kummerċ (TFA), l-UE issa tistenna li sħab oħra tad-WTO li għadhom ma wettqux il-passi proċedurali kollha meħtieġa jwettquhom mingħajr dewmien, biex il-kumpanniji, b'mod partikolari dawk f'pajjiżi fil-fażi tal-iżvilupp, ikunu jistgħu jesperjenzaw il-benefiċċji tanġibbli tat-TFA mill-aktar fis possibbli. Il-Kunsill ifakkar li l-UE kienet qed tmexxi sforzi mmirati lejn it-tlestija ta' eżitu komprensiv dwar l-elementi ewlenin tal-Aġenda ta' Doha għall-Iżvilupp fil-ħin għal MC10. Sfortunatament dan ma setax jitlesta. F'dan il-kuntest, il-Kunsill jilqa' b'sodisfazzjon l-isforzi tal-UE għal eżitu bbilanċjat u komprensiv dwar il-forom kollha ta' appoġġ għall-esportazzjoni fl-agrikoltura (sussidji għall-esportazzjoni, krediti għall-esportazzjoni, intrapriżi kummerċjali Statali li jesportaw l-agrikoltura u għajnuna għall-ikel) bħala tweġiba għat-talbiet li ilhom isiru u għall-benefiċċju ta' ħafna pajjiżi, speċjalment il-pajjiżi fil-fażi tal-iżvilupp u dawk l-anqas żviluppati. L-UE tibqa' impenjata lejn eżitu pożittiv dwar l-iżvilupp u t-trasparenza fid-WTO. Il-Kunsill jenfasizza l-progress miksub fl-aspetti tal-iżvilupp, qabel il-MC10, b'mod partikolari d-Deċiżjoni tal-Kunsill TRIPS tas-6 ta' Novembru 2015 dwar l-estensjoni tal-perijodu transizzjonali fir-rigward ta' ċerti obbligi marbuta ma' prodotti farmaċewtiċi għal-LDCs għal mhux qabel l-1 ta' Jannar 2033, il-preżentazzjoni mill-UE dwar id-deroga għas-Servizzi tal-LDCs fit-18 ta' Novembru, u soluzzjoni possibbli dwar ir-regoli preferenzjali tal-oriġini għal-LDCs, li għandhom jipprevedu kontribut siewi għall-pakkett ta' żvilupp għall-Konferenza. L-UE tilqa' l-adeżjoni tal-Liberja u l-Afganistan mad-WTO u tfakkar l-impenn tagħha li tappoġġa l-adeżjoni ta' LDCs mad-WTO f'konformità mal-linji gwida rilevanti tad-WTO. L-UE tistenna b'interess il-konklużjoni tan-negozjati dwar il-Ftehim rivedut dwar it-Teknoloġija tal-Informazzjoni (ITA), u aktar progress fuq il-lista ta' prodotti taħt il-Ftehim dwar il-Beni Ambjentali (EGA), minħabba l-kontribut li mistennija jagħtu dawn il-ftehimiet għal kummerċ dinji aktar b'saħħtu u għal aktar tkabbir u impjiegi fl-UE u lil hinn minnha, u bħala bażi għal ftehimiet multilaterali 'l quddiem. Il-Kunsill jappoġġa lill-Kummissjoni fl-isforzi tagħha sabiex il-Konferenza tkun suċċess. Huwa ser jivvaluta l-progress magħmul bil-ħsieb li jintlaħaq riżultat bilanċjat konformi mal-kondizzjonijiet imniżżla hawn fuq. Għal dan l-għan, il-Kunsill jistenna b'interess il-proposti tal-Kummissjoni għal abbozz ta' pożizzjonijiet ta' negozjar tal-UE dwar l-abbozzi ta' testi diskussi fi ħdan id-WTO. Il-Kunsill jistenna b'interess ukoll il-preżentazzjoni mill-Kummissjoni tat-testi tad-WTO nnegozjati għall-approvazzjoni tal-Kunsill f'isem l-UE qabel l-adozzjoni finali tagħhom mill-korpi tad-WTO. It-tieni konklużjonijiet tal-Kunsill dwar l-Għaxar Konferenza Ministerjali tal-Organizzazzjoni Dinjija tal-Kummerċ Ara l-paġna tal-laqgħa